Hommeltuig-winkel helder oordag in Kaapstad beroofWoodstock se gewilde Old Biscuit Mill-winkelsentrum waar gewapende rowers op 10 Junie 2019 toegeslaan het (Foto: Tracey Adams/African News Agency/ANA) Gewapende rowers het Maandagoggend ŉ nuwe winkel by Woodstock in Kaapstad se gewilde Old Biscuit Mill-winkelsentrum toegeslaan. Volgens die omliggende ondernemings het die rowers die DJI-winkel geteiken, wat in hommeltuigtegnologie spesialiseer, en slegs ŉ week en ŉ half gelede sy deure oopgemaak het. Kapt. FC van Wyk, woordvoerder van die polisie in die Wes-Kaap, het Dinsdag gesê vier mans, van wie twee gewapen was, het die winkel omstreeks 11:30 betree en die personeel aangesê om op die vloer te lê. “Hulle het verskeie items uit die winkel gevat en in ŉ rooi Golf GTI van die toneel gevlug. Geen skote is afgevuur nie. Geen beserings is aangemeld nie,” het hy gesê. ŉ Assistent in ŉ nabygeleë klerewinkel het gesê die rowers het nie maskers gedra nie. Volgens haar het die vermeende rowers ŉ ander motor gestamp toe hulle verby die veiligheidshek gejaag het.